Foto: TIV axborot xizmati 2018 yilning 20 iyun kuni O‘zbekiston Respublikasi tashqi ishlar vaziri Abdulaziz Komilov mamlakatga tashrif buyurgan Iqtisodiy hamkorlik tashkiloti (IHT) bosh kotibi Halil Ibrohim Akchani qabul qildi. Bu haqda TIV axborot xizmati xabar bermoqda. Uchrashuvda O‘zbekiston va IHT o‘rtasidagi hamkorlik holati va uni rivojlantirish istiqbollari muhokama qilindi va savdo-iqtisodiy, transport-kommunikatsiya va boshqa sohalardagi aloqalarga alohida e’tibor qaratildi, mintaqaviy hamkorlikni mustahkamlashning amaliy jihatlari yuzasidan fikr almashildi. Shuningdek, vazir uchrashuvda ishtirok etgan Hadi Sulaymonpurni 2018 yil avgustidan uch yillik muddatga IHT bosh kotibi lavozimiga tayinlangani bilan tabrikladi.